รฟมขยายเวลาเจรจา BEM เดินรถสายสีน้ำเงินออกไปอีก 30 วัน
รฟม.เตรียมขอขยายเวลาเจรจา BEM เดินรถสายสีน้ำเงินส่วนต่อขยายออกไปอีก 30 วัน
21 ต.ค. 2559

นายพีระยุทธ สิงห์พัฒนากุล ผู้ว่าการ รถไฟฟ้าขนส่งมวลชนแห่งประเทศไทย (รฟม.) เปิดเผยว่า รฟม.เตรียมขอขยายเวลาการเจรจากับ บริษัท ทางด่วนและรถไฟฟ้า จำกัด (มหาชน) หรือ BEM ออกไปอีกประมาณ 30 วันหลังจากถึงวันที่กำหนดไว้ตามประกาศคณะรักษาความสงบแห่งชาติ(คสช.) ใช้มาตรา 44 แก้ไขข้ออุปสรรค และขีดเส้นการเจรจาให้แล้วเสร็จภายในกลางเดือน ต.ค.นี้
ทั้งนี้ คณะกรรมการมาตรา 35 ตาม พ.ร.บ.ร่วมทุน พ.ศ.2535 และคณะกรรมการกำกับดูแลโครงการรถไฟฟ้าสายสีน้ำเงิน (สายเฉลิมรัชมงคล) ช่วงหัวลำโพง-บางซื่อ ตามมาตรา 43 ภายใต้ พ.ร.บ.ร่วมทุน พ.ศ.2556 เป็นผู้เจรจากับทาง BEM เกี่ยวกับการเดินรถไฟฟ้าสายสีน้ำเงินส่วนต่อขยาย ช่วงบางซื่อ-ท่าพระ และ หัวลำโพง-บางแค รวมส่วนเชื่อมต่อ 1 สถานี คือสถานีเตาปูน- สถานีบางซื่อ